MONO บวก 4% ลุ้นงบฯครึ่งปีหลังโตต่อเนื่อง รับรายได้ค่าโฆษณาพุ่ง
MONO บวก 4% ลุ้นผลประกอบการ H2/60 โตต่อเนื่อง รับรายได้ค่าโฆษณาพุ่ง ล่าสุด ณ เวลา 10.22 น. ราคาอยู่ที่ 3.66 บาท บวก 0.14 บาท หรือ 3.98% สูงสุดที่ 3.70 บาท ต่ำสุดที่ 3.54 บาท มูลค่าซื้อขายที่ 127.76 ล้านบาท โบรกฯ แนะ “ซื้อ” ชูเป้า 4.20 บาท
6 ก.ย. 2560

ผู้สื่อข่าวรายงานว่า ราคาหุ้นบริษัท โมโน เทคโนโลยี จำกัด (มหาชน) หรือ MONO ณ เวลา 10.22 น. ราคาอยู่ที่ 3.66 บาท บวก 0.14 บาท หรือ 3.98% สูงสุดที่ 3.70 บาท ต่ำสุดที่ 3.54 บาท มูลค่าซื้อขายที่ 127.76 ล้านบาท

ด้านบล.ไอร่า แนะนำ “ซื้อ” MONO ราคาเป้าหมาย 4.20 บาท/หุ้น ฝ่ายวิจัยมองว่ายังคงมีพื้นที่ให้รายได้ค่าโฆษณาของ MONO เติบโตอีกมาก โดยอัตราค่าโฆษณาเฉลี่ยต่อนาทีของ MONO29 ที่แม้จะเติบโตกว่า 38% จาก 20,300 บาทในปี59 มาเป็น 28,000 บาทในช่วงไตรมาส 2/60 ยังคงถือว่าค่อนข้างถูก ในมุมของผู้เช่าโฆษณา เมื่อเปรียบเทียบกับอันดับ 3 อย่าง “Workpoint TV” ที่คาดว่าจะมีอัตราค่าโฆษณาในไตรมาส 2/60 สูงถึง 75,000 บาทต่อนาที ประกอบกับการที่ MONO ควบคุมต้นทุนได้ค่อนข้างคงที่แล้ว จึงส่งผลให้รายได้ที่เพิ่มขึ้นถูกส่งผ่านไปเป็นกำไรของบริษัทฯอย่างเต็มที่
นอกจากนี้ MONO ยังมีแผนเปิดตัว Platform ใหม่ “See ME” ในช่วงไตรมาส 4/60 ที่ต่อยอดจาก Mthai.com ที่มียอดเข้าชมถึง 24 ล้านคนต่อเดือน และมีความต้องการลงโฆษณาอีกมาก (Overbooking) โดยฝ่ายวิจัยมองว่า “See ME” มีจุดแข็งในการให้ส่วนแบ่งรายได้ค่าโฆษณาต่อเจ้าของ Content ที่สูงกว่า Platform อื่นๆ เช่น Youtube เป็นต้น ซึ่งคาดว่าจะสามารถเข้ามามีบทบาทในตลาดการโฆษณาดิจิตอลที่มีมูลค่ากว่า 11,000 ล้านบาทในปี 60 และจะกลายเป็นปัจจัยสำคัญ ที่จะช่วยผลักดันผลประกอบการของ MONO ในระยะยาวได้
ทั้งนี้ ฝ่ายวิจัยปรับเพิ่มประมาณการกำไรสุทธิในปี 60 ขึ้น 45% เพื่อสะท้อนถึงรายได้ค่าโฆษณาที่เติบโตเกินคาด โดยประเมินกำไรสุทธิในปี 60 ของ MONO ที่ 160 ล้านบาท หรือคิดเป็นกำไรต่อหุ้นที่ 0.05 บาท